વળતાં કિનારા પર આવી કાદવનો જ્વાળામુખી (Mud Volcano) જોવા ગયા. પૃથ્વી પર બે જાતના જ્વાળામુખી છે. એક લાવાઓના બનેલા અને બીજા કાદવ/માટીઓના બનેલા હોય છે. આ જ્વાળામુખી ઠંડા હોય છે, આથી લાવા જેટલા ભયજનક નથી. પરંતુ આસપાસની વનસ્પતિને નુકશાન કરે છે તથા ઘણી વાર ઝેરી ગેસો પણ નીકળે છે. હાલમાં જ્વાળામુખી જીવંત નથી. આથી નજીક જઈ શકાય છે. અર્ધો કલાક એ જોઈને બસમાં હોટેલ પર સાંજે પહોંચ્યા. મળસકે ખૂબ વહેલા ઊઠીને આખા દિવસનો પ્રવાસ ખૂબ થકવનારો રહ્યો. રસ્તામાં જારવા આદિવાસીઓ જોવા મળ્યા. અર્ધનગ્ન, નગ્ન અને ઠીંગણા, ચળકતી કાળી ચામડીવાળી હાલતમાં તેઓ હતા. આ આપણા દેશની આદિવાસી પ્રજા છે. વર્ષોથી આ જ હાલતમાં રહે છે. દરેકની પાસે તીરકામઠાં હોય છે અને તેઓ રખડુ જીવન જીવે છે. હુમલો કરી બેસે એવો ભય રહે છે. આ આદિવાસીઓને ખોરાક કે કંઈ પણ આપવાની સખત મનાઈ છે તથા રસ્તામાં જોવા માટે બસ ઊભી રાખવાની અને વિડિયો/ફોટાની મનાઈ છે. આથી એમનો વધુ સંપર્ક થઈ શક્યો નહીં.